A finanszírozási határozatban eredetileg előirányzott és a 05 08 06. számú költségvetési tétel alatt a tájékoztatási tevékenységekhez rendelkezésre bocsátott költségvetés 2013-ban 8 millió EUR, 2014-ben pedig 11 millió EUR volt (beleértve a Mezőgazdasági és Vidékfejlesztési Főigazgatóság hozzájárulását a Bizottság „EU: Working for you” néven folytatott szervezeti kommunikációs kampányához). A közbeszerzések (a Bizottság kezdeményezésére megvalósított tevékenységek) és a támogatások (társfinanszírozott tevékenységek) ideiglenes megoszlása az alábbiak szerint alakult:

Az 1306/2013/EU rendelet 45. cikkének (5) bekezdése, valamint a 814/2000/EK rendelet 8. cikke értelmében kétévente be kell nyújtani az Európai Parlamentnek és a Tanácsnak egy a tájékoztatási tevékenységeknek a rendelet alapján történő végrehajtásáról szóló jelentést. Ez a hatodik ilyen jelentés.

1.Támogatások (harmadik félnek minősülő szervezetek által kezdeményezett társfinanszírozott tájékoztatási tevékenységek)

Az 1306/2013/EU rendelet két, támogatásokból finanszírozandó intézkedéstípust – egyedi tájékoztatási tevékenységeket és éves munkaprogramokat – irányoz elő. Az egyedi tájékoztatási tevékenység időben és térben korlátozott, egyetlen költségvetésből finanszírozott tájékoztatási eseményeket jelent. Az éves munkaprogram 2–5 egyedi tájékoztatási tevékenységből áll. 2013-ra és 2014-re vonatkozóan (az előző évekhez hasonlóan) az a döntés született, hogy – a támogatási rendszer egyszerűsítése céljából és a különböző kommunikációs tevékenységek közötti összhang biztosítása érdekében – csak az egyedi tájékoztatási tevékenységek kerülnek társfinanszírozásra.

2013-ban és 2014-ben a társfinanszírozott tevékenységekre vonatkozó pályázati felhívások a lakosságot célozták meg, különös figyelmet fordítva a városi területeken élő fiatalokra; valamint a vidéki szereplőkre, akik esetében a tevékenységek középpontjában konkrétabb kérdések álltak, különösen a KAP reform során bevezetett új intézkedések megvalósítását illetően, úgymint a zöldítés, illetve a fiatal mezőgazdasági termelők számára meghatározott kötelező intézkedések.

A fent említett intézkedések elszámolható költségeinek legfeljebb 50%-a finanszírozható. A 814/2000/EK rendelet 2. cikke azonban arról rendelkezett, hogy a finanszírozás mértékét 75%-ra kell emelni kivételes esetekben, a végrehajtási rendeletben, valamint a pályázati felhívásban meghatározottak szerint.

A 2013. évi pályázati felhívás keretében 14 egyedi tájékoztatási tevékenység társfinanszírozására került sor 50%-os mértékben. A Bizottságtól kérelmezett támogatások összege 100 500.00 EUR és 341 659.00 EUR között volt. A 2014. évi pályázati felhívás keretében 13 egyedi tájékoztatási tevékenység társfinanszírozására került sor; ezek között volt három 75%-ban társfinanszírozott tevékenység, mivel ezek teljesítették a pályázati felhívásban a rendkívüli jelentőségű tájékoztatási tevékenységekre vonatkozóan meghatározott feltételeket. 2014-re vonatkozóan ez azt jelentette, hogy az intézkedés legalább 3 uniós tagállamban megvalósult, javasolta azt egy jól működő európai szintű hálózat, vagy pedig célkitűzései között szerepelt egy ilyen európai hálózat létrehozása és/vagy fejlesztése; ezenfelül az intézkedés részét képezte egy terjesztési terv, amely eléri a tevékenységgel megcélzott közönség (nagy nyilvánosság és/vagy vidéki szereplők) legalább 5%-át minden tagállamban. A Bizottságtól kérelmezett támogatások összege 133 397.00 EUR és 374 119.00 EUR között volt. Így tehát összesen 27 tájékoztatási tevékenység társfinanszírozására került sor a 2013-2014-es jelentéstételi időszak során. Támogatásokat elsősorban tájékoztatási kampányokra, audiovizuális produkciókra, konferenciákra, szemináriumokra, valamint olyan projektre ítéltek oda, amelyek iskolás gyermekek közös agrárpolitikával kapcsolatos tájékoztatására, illetve az érdekelt felek számára biztosított eszközökre és műhelytalálkozókra irányultak.

Az 1. táblázat a támogatások kedvezményezettjeit mutatja be, azok típusa szerint.

1. táblázat

Az elmúlt évekhez hasonlóan a kedvezményezettek listáján kiemelkedő helyet foglaltak el a mezőgazdaság és a vidékfejlesztés területén működő nemzeti szintű társadalmi-szakmai szervezetek (amelyek gyakran tagjai uniós szintű testületeknek). Mivel azonban a 2013. és 2014. évi pályázati felhívások több audiovizuális projektet céloztak meg, három médiaszervezet - elsősorban az audiovizuális ágazatból - volt jogosult támogatásra több országra kiterjedő tevékenységek vonatkozásában. Az ehhez a jelentéshez csatolt bizottsági szolgálati munkadokumentum további részletes tájékoztatást tartalmaz a jelentéstételi időszak során odaítélt támogatásokkal kapcsolatban.

A pályázatokat az ajánlattételi felhívásban megállapított szigorú támogathatósági, kizárási, kiválasztási és odaítélési kritériumok alapján értékelték. Ez összhangban állt a költségvetési rendelettel, és tükrözte a Bizottság azon célját, hogy biztosítsa az egyenlő bánásmódot és a pályázók közötti tisztességes versenyt.

A 2. táblázat áttekintést nyújt a sikeres pályázatok számáról az egyes tagállamokban. A jelentéstételi időszak során a 27 sikeres, támogatás elnyerésére irányuló pályázatból öt új tagállamoktól érkezett. Ezenfelül a déli uniós tagállamok továbbra is nagy fokú érdeklődést tanúsítottak. Öt sikeres pályázat érkezett uniós szintű szervezetektől.

2. táblázat

Sikeres pályázatok az egyes tagállamokban (beleértve az uniós szintű szervezeteket is)

Fontos hangsúlyozni, hogy – az elmúlt évekhez hasonlóan – a szakmai sajtó és az audiovizuális média multiplikátorhatásának, valamint az internet és a közösségi hálózatok terjesztési eszközként való fokozottabb használatának köszönhetően a társfinanszírozott tájékoztatási tevékenységek jelentős részéről a közvetlen résztvevők körénél jóval szélesebb közönség is tudomást szerzett.

2.Közvetlen intézkedések / közbeszerzések (a Bizottság által kezdeményezett tájékoztatási tevékenységek)

A jelentéstételi időszakban – a korábbi évekhez hasonlóan – jelentős volt a Bizottság kezdeményezésére végzett tájékoztatási tevékenységek száma. Ezeket többnyire külső technikai segítség bevonásával valósították meg. Ezekre az intézkedésekre a 2013–2014-es időszakban a költségvetésnek mintegy 66%-át fordították.

Ennek a költségvetésnek a keretében újságírókkal folytatott hálózatépítési tevékenységekkel (médiahálózat építése) , és az érdekelt felekkel folytatott hálózatépítési tevékenységekkel (érdekelt felek közötti kapcsolatépítés) kapcsolatos tájékoztatási tevékenységek valósultak meg. Ezeknek a tevékenységeknek a célja további szinergiák létrehozása volt az ágazat különböző kommunikációs szakemberi között, valamint az, hogy megsokszorozzák a Mezőgazdasági és Vidékfejlesztési Főigazgatóság által megvalósított tájékoztatási tevékenységek hatását, különösen a megreformált KAP tekintetében. A jelentéstételi időszak során a Mezőgazdasági és Vidékfejlesztési Főigazgatóság valójában a nagy nyilvánosságra összpontosította közvetlen tájékoztatási tevékenységeit a megreformált KAP-ra vonatkozó kommunikációs kampány elindításával és megvalósításával, ami az „Európa közös agrárpolitikája: Ápoljuk gyökereinket” címmel zajlott. A 2013-ban és 2014-ben megvalósított egyéb tájékoztatási tevékenységek olyan rendszeres horizontális kommunikációs tevékenységekre terjedtek ki, mint a közös agrárpolitikával kapcsolatos eligazítások szervezése, látogatócsoportoknak szervezett bemutatók, valamint az Európai Bizottság jelenlétének megszervezése a 2015. május és október között zajló milánói világkiállításon. 2014-ben a Mezőgazdasági és Vidékfejlesztési Főigazgatóság részt vett egy, a Kommunikációs Főigazgatóság által vezetett kísérleti szervezeti kommunikációs kampányban is azzal a céllal, hogy hatékonyan felhívja a figyelmet a mezőgazdaságnak az emberek mindennapi életében betöltött szerepére, valamint a KAP fontosságára az uniós polgárok számára és a növekedés és a munkahelyek szempontjából. A kampány 2014-ben indult („EU: Working for you”), és 2015 közepéig tartott. A meghatározó tömegtájékoztatási eszközökön keresztül, a lakosságot közvetlenül elérve, kézzelfogható és életteli módon mutatta be az EU által létrehozott hozzáadott értéket. A kampány annak az általános törekvésnek a részét képezi, hogy egyértelműbb üzenetet közvetítsenek arról, hogy az Európai Unió hogyan támogatja programjain és irányelvein keresztül a gazdasági növekedést és a munkahelyteremtést.

A bizottsági szolgálati munkadokumentum további részleteket nyújt ezekről a tájékoztatási tevékenységekről, valamint a vonatkozó költségekről.

a) Médiahálózat építése, 2013-2014.